Yocwa 20
Gaŋi me laro lunek dano
(Wel 35.9-34; Nwo 4.41-43; 19.1-13)
1-Rwot dok owaco bot Yocwa ni, 2“Wac bot jo Icrael ni, ‘Wu yer gaŋi me laro lunek dano ma yam aloko pigi botwu ki i dog Moses, 3wek lunek ma pe guneko dano akaka, nyo ma pe gupiro pi nekone apira, guriŋ gular iye komgi. Gaŋi magi bibedo me laro lanek dano ki bot lacul kwor remo. 4Lanek biriŋo laro gaŋ mo i kingi, ci bicuŋ i nyim dog gaŋ ma gidonyo kwede-ni wek otit lokke bot ludoŋo me gaŋ meno. Ka gin gibi tere wa i gaŋ, gimine kabedo mo, ci en bibedo kwedgi kunnu. 5Ka ce wat macok pa lato ma lacul kwor remo-ni olubo kore, pe gibimiyo lanek meno i ciŋgi, pien pe oneko lawote ma onoŋo opiro pi nekone apira, dok onoŋo en yam pe tye ki kit mone mo i kome i kare macon ca. 6En bibedo i gaŋ meno nio ka bicuŋ i nyim kacokke wek giŋol koppe, ci bikuro nio wa i kare ma ajwaka madit ma onoŋo tye ka tic i kare meno otyeko to. Lacen en twero dok i gaŋŋe wa tugi kikome, i gaŋ ma yam en oa ki iye i kare ma oriŋo olaro kome-ni.’ ”
7Ci jo Icrael guyero gaŋi magi, gukwerogi pi tic man: Kedec ma i Galilaya i lobo godi pa jo Naputali, Cekem i lobo godi pa jo Epraim, ki Kiriat-arba, en aye Kebron, i lobo godi pa jo Juda. 8Ki loka Jordan ma i ŋe Jeriko yo tuŋ wokceŋ guyero Bejer ma i tim ma bedo cerecere i lobo pa jo Reuben, Ramot ma i Gilead i lobo pa jo Gad, ki Golan ma i Bacan i lobo pa jo Manace. 9Meno aye gaŋi ma giyerogi pi kaka pa jo Icrael ducu kacel ki welo ma lubedo i kingi, wek lanek dano ma pe oneko akaka oriŋ olar iye kome, wek pe oto i ciŋ lacul kwor remo nio waŋ ma ocuŋ i nyim kacokke.